ה' בכסלו תשע"ח

23 בנובמבר 2017

0491-0011-2017-001877

חוזר מס'  הד-17 ( -)

אל: סגני המנהלים הכלליים הבכירים למינהל ולמשאבי אנוש במשרדי הממשלה

וביחידות הסמך כולל במערכת הביטחון ובמערכת הבריאות

המנהלים האדמיניסטרטיביים בבתי החולים הממשלתיים

הממונים על ההדרכה במשרדי הממשלה וביחידות הסמך

שלום רב,

**הנדון: המכללה לביטחון לאומי - מחזור מו' - תשע"ח**

פיתוחו של **הסגל הבכיר בשירות המדינה**, הוא אחת המשימות החשובות ביותר העומדות בפני שירות המדינה. לאור זאת, רואה נציבות שירות המדינה חשיבות רבה בשילובם של עובדים מתאימים הנמנים על הסגל הבכיר בלימודים **במכללה לביטחון לאומי.**

לימודים אלו מאפשרים לתלמידים היכרות מעמיקה, הן עם צורכי הביטחון הלאומי בישראל כיום ובעתיד, והן עם התפישות והמוסדות המשפיעים על המדיניות והמעשה הלאומיים.

המכללה לביטחון לאומי הוקמה לפני 50 שנה, מתוקף החלטת ממשלה בכדי להכשיר את בכירי צה"ל, מערכת הביטחון והממשל, לתפקידי ניהול בכירים, וזאת בדרך של לימוד ומחקר של תחום הביטחון הלאומי של מדינת ישראל.

על בסיס ייעודה של המכללה, התלמידים בתוכנית:

* לומדים ומנתחים את המרכיבים הביטחוניים, המדיניים, החברתיים, הכלכליים והטכנולוגיים של מדינת ישראל, לרבות ניתוח קשרי הגומלין ביניהם.
* מפתחים במהלך הלימודים ידע יישומי בסוגיות הביטחון הלאומי במטרה לסייע בתהליך קבלת ההחלטות.
* רוכשים דרכי פעולה שילוביות, שפה משותפת והרגלי עבודה משותפים.

לימודי מחזור מ"ו של המכללה לביטחון לאומי צפויים להתחיל ב- **2.9.2018** ולהסתיים  **ב- 17.7.2019.**

ללימודים אלה זכאים להגיש מועמדות עובדים בכירים המועסקים במשרות שמתח הדרגות הצמוד להן **42–44 ומעלה בדירוג המח"ר** או בדרגות מקבילות בדירוגים האחרים, שדרגתם היא 43 ומעלה, בעלי וותק של 5 שנים לפחות בשירות המדינה **המעורבים בקביעת מדיניות ציבורית וביישומה.**

**הקריטריונים של המכללה בבחירת תלמידי המחזור הם:**

* 1. תואר ראשון חובה ממוסד אקדמי מחקרי! (ציון גמר תואר 76 לפחות).
  2. רקע אישי (מגוון תפקידים, ניסיון והשכלה).
  3. אופק שירות במשרד השולח, ותוכניות לשיבוץ וקידום המועמד.
  4. רלוונטיות תחום העיסוק של המועמד לביטחון הלאומי.
  5. יכולת התלמיד לייצג כראוי את הנושאים והתחומים בהם עוסק המשרד.
  6. כישורי המועמד לתרום לפורום התלמידים.

עובדים שיעמדו בהצלחה בכל דרישות התוכנית יהיו זכאים לתעודת "**בוגר המכללה לביטחון לאומי**" ותעודת **מוסמך** (M.A) מטעם אוניברסיטת חיפה במדעי המדינה

הנכם מתבקשים להעביר לאגף בכיר הדרכה, השכלה ורווחה את שמות העובדים המתאימים ממשרדכם העונים על הקריטריונים הרשומים לעיל **עד לתאריך 31.12.2017.**

לטופס הבקשה **(מדף מספר 2635)**, יש לצרף את המסמכים הבאים:

1. המלצת המשרד לגבי המועמד/ת, רקע אישי, תפקידים בעבר, השכלה, ניסיון ותכנית שיבוץ עתידית.
2. צילום גיליון ציונים ואישור זכאות לתעודת בוגר אוניברסיטה, וכל תעודה המעידה על השכלה אקדמית נוספת.
3. התחייבות בכתב של חשב המשרד לממן את העלות הכספית של ההשתתפות בתכנית הלימודים. **העלות הכספית הצפויה למשתתף, לשנת הלימודים, היא כ- 130,000 ₪.**
4. אישור קב"ט המשרד לרמת מועמד בסיווג "סודי ביותר".

**רק מועמדים שבקשתם תאושר על-ידי ועדת ההשתלמות המרכזית** בנציבות שירות המדינה, יהיו רשאים להמשיך בהליכי המיון באוניברסיטת חיפה ובצה"ל, הכוללים גם ראיון אצל מפקד המכללות והמדריך הראשי, שיתקיים במהלך החודשים **ינואר – פברואר 2018.**

ההחלטה הסופית על קבלת מועמד לתוכנית הלימודים במכללה לביטחון לאומי מותנית בראיון אישי ובאישור מפקד המכללות.

מפגש של המועמדים לאחר שיאושרו יתקיים במהלך חודש יולי 2018. תאריך מדויק יימסר למתאימים סמוך למועד.

לעובדים שייבחרו ע"י המכללה לביטחון לאומי, ויציאתם תאושר ע"י ועדת ההשתלמות המרכזית **רשאי המשרד** לאשר את התנאים המצוינים להלן:

* 1. **היעדרות בשכר, לתקופה של 11 חודשים**.
  2. **מענק השתלמות בגובה של עד 100% מעלות התוכנית.**
  3. תשלום עבור שעות נוספות בהתאם לפסקאות 53.115 ו- 53.117 בתקשי"ר והחזר הוצאות נסיעה בהתאם לפסקה 53.114 בתקשי"ר.
  4. **על עלות לימודי התואר השני, הכלולים בתוכנית זו** (פעמיים שכר לימוד בסיסי לתואר שני, כמפורט בחוזרנו עדכונים שוטפים חוזר מספר 24)**, תיזקף הטבה במשכורתו של העובד.**

**לתשומת לבכם,** במידה וקיימת דילמה בין ההשתתפות העובד/ת בתכניות **המדרשה הלאומית למנהיגות, ממשל וניהול** של שירות המדינה, המיועדות לסגל הבכיר ולעתודה לסגל זה, לבין ההשתתפות בתוכנית המכללה לביטחון לאומי, **מדיניות נציבות שירות המדינה היא לתת עדיפות ללימודים במדרשה הלאומית.**

בדבר פרטים נוספים ניתן לפנות לחתום מטה בטלפון: 6705220 - 02.

בברכה,



אופיר בניהו  
 מנהל אגף בכיר הדרכה, השכלה ורווחה

העתק: מר אהוד פראוור - מ"מ נציב שירות המדינה

המנהלים הכלליים במשרדי הממשלה וביחידות הסמך

האלוף תמיר הימן - מפקד המכללות

מר אילן רם – מנהל מינהל הסגל הבכיר, נציבות שירות המדינה

אל"מ יוני סיידה - מרום – המדריך הראשי, המכללה לביטחון לאומי

מר יוסי איצקוביץ – סגן בכיר לחשבת הכללית, משרד האוצר

סא"ל מתן אור – רע"ן הדרכה, המכללה לביטחון לאומי

רס"ן בועז פנחסי – רל"ש מפקד המכללות, המכללה לביטחון לאומי